Virallinen lehti nro C 135 , 14/05/1999 s. 0162



KIRJALLINEN KYSYMYS E-3065/98 esittäjä(t): Werner Langen (PPE) komissiolle (8. lokakuuta 1998) Aihe: Suunnitelmat arpajaisten siirtämisestä EU:n kilpailulainsäädännön piiriin Perustamissopimuksen rikkomista koskevan menettelyn aloittaminen Irlantia vastaan EY:n perustamissopimuksen 169 artiklan mukaisesti, suomalaisen tuomioistuimen ennakkoratkaisupyyntö Euroopan yhteisöjen tuomioistuimelle ja pohdinnat, että arpajaiset siirrettäisiin kansallisen lainsäädännön alaisuudesta EU:n kilpailulainsäädännön piiriin, ovat Saksan liittotasavallassa johtaneet vilkkaisiin keskusteluihin. Saksan liittotasavallan osavaltiot eivät tietojeni mukaan ole vielä aikoneet avata Saksan arpajaismarkkinoita ulkomaalaisille rahapelijärjestäjille. Ratkaisevassa asemassa ovat monenlaiset kysymykset, ennen kaikkea kuitenkin verotukseen liittyvät näkökohdat. Esitänkin komissiolle seuraavat kysymykset: 1. Mikä on saanut komission luopumaan Edinburghissa 12. joulukuuta 1992 pidetyssä EU:n huippukokouksessa esittämästään alkuperäisestä julkilausumasta, jonka mukaan se ei ryhtyisi uhkapelien sääntelyyn? 2. Mikä on tilanne Irlantia vastaan EY:n perustamissopimuksen 169 artiklan mukaisesti aloitetussa perustamissopimuksen rikkomista koskevassa menettelyssä? 3. Minkälaisen lausunnon Euroopan komissio on antanut oikeudenkäyntiasiassa, josta suomalainen tuomioistuin on pyytänyt Euroopan yhteisöjen tuomioistuimelta ennakkoratkaisua asiassa Läärä C-124/97? 4. Onko asiaa käsitelty Ecofin-neuvostossa, ja jos asiaa ei ole käsitelty, milloin näin on tarkoitus tehdä? Komission jäsenen Mario Montinkomission puolesta antama vastaus (19. marraskuuta 1998) Komissio ilmoittaa arvoisalle parlamentin jäsenelle, että komissio on pitäytynyt vuonna 1992 antamassaan julistuksessa, jossa se katsoi, että sisämarkkinoiden toteutuminen ei vaadi uhkapelien sääntelyä. Tästä osoituksena on se, että ei neuvostolle eikä parlamentille ole annettu ainuttakaan tätä alaa koskevaa luonnosta tarkasteltavaksi tai päätettäväksi. Kantaa voidaan kuitenkin tarkistaa, jos uusia seikkoja ilmaantuu. Yhteisön tuomioistuin on 24. maaliskuuta 1994 asiassa Schindler antamassaan tuomiossa (asia C-275/92) katsonut, että arpajaisten järjestäminen (kuten muutkin rahapelit) on yhteisön oikeuden alaisuuteen kuuluvaa taloudellista toimintaa. Toiminnassa on tiettyjä erityispiirteitä, jotka voivat saattaa jäsenvaltiot asettamaan toiminnalle rajoituksia, mutta vain sillä ehdolla, että rajoittavat toimenpiteet eivät ole syrjiviä. Siinä tapauksessa, että komissiolle toimitetaan tutkittavaksi valitus, ja asiaa tutkittuaan komissio päätyy otaksumaan, että käytössä on perustelemattomia syrjiviä toimenpiteitä, se voi välittömästi käynnistää menettelyn, jossa jätetään kuitenkin aina jäsenvaltiolle mahdollisuus esittää omat huomionsa. Irlanti on vastannut sille osoitettuun perusteltuun lausuntoon, ja Irlantia vastaan käynnistetty menettely kehittyy asian Schindler luoman oikeuskäytännön ja asiassa Läärä annettavan tuomion suuntaisesti. Nämä yhteisön tuomioistuimen asiathan arvoisa parlamentin jäsen mainitsee. On huomattava, että komissio katsoi viimeksi mainitun asian yhteydessä, että yksinoikeuden myöntäminen peliautomaattitoiminnan harjoittamiseen yleisen edun nimissä ei muodosta sellaista rajoitusta, joka ei soveltuisi yhteen, Euroopan yhteisön perustamissopimuksen 52 ja 59 artiklassa säädettyjen sijoittautumisvapauden ja palvelujen vapaan tarjoamisen periaatteiden kanssa.